นักวิเคราะห์ค้าน3นโยบายเพื่อไทย
ผลสำรวจนักวิเคราะห์ลงความเห็นค้าน3 นโยบายหลัก ขึ้นค่าแรง เงินเดือนป.ตรี และเลิกกองทุนน้ำมัน แต่เชียร์รถไฟฟ้า-ลดภาษีบริษัท
13 ก.ค. 2554

ผลสำรวจนักวิเคราะห์ลงความเห็นค้าน3 นโยบายหลัก ขึ้นค่าแรง เงินเดือนป.ตรี และเลิกกองทุนน้ำมัน แต่เชียร์รถไฟฟ้า-ลดภาษีบริษัท
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยผลสำรวจนักวิเคราะห์จากบริษัทหลักทรัพย์ทั้งหมด 20 แห่ง พบว่า นักวิเคราะห์มีความมั่นใจมากที่มีพรรคการเมืองได้คะแนนเสียงข้างมากในการจัดตั้งรัฐบาลถึง 90% แบ่งเป็นมั่นใจมากที่สุด 30 % และมั่นใจปานกลาง 60 % เพราะทำให้มีการจัดตั้งรัฐบาลที่มีเสถียรภาพ
อย่างไรก็ดี นักวิเคราะห์ส่วนใหญ่มีคความเห็นคัดค้าน 3 นโยบายหลัก คือ นโยบายกระชากค่าแรงขั้นต่ำเป็น 300 บาท การรับรองผู้จบการศึกษาปริญญาตรี 1.5 หมื่นบาท และการยกเลิกกองทุนน้ำมัน ขณะที่เห็นด้วยกับนโยบายที่เน้นการลงทุนด้านโครงสร้างสาธารณูปโภค เช่นโครงการรถไฟฟ้า รถไฟความเร็วสูง  และนโยบายลดภาษีเงินได้นิติบุคคล
ทั้งนี้ ยังมองว้าผลประกอบการของบริษัทจดทะเบียนที่ดีขึ้นโดยมองกำไรสุทธิต่อหุ้นปี 2554 เติบโตถึง  16.7% ซึ่งดีกว่าที่เคยสำรวจเมื่อเดือน เม.ย. ที่ 13.8 %นอกจากนี้ นักวิเคราะห์ปรับเพิ่มดัชนีหุ้น ณ สิ้นปีนี้ เป็นเฉลี่ย 1,197 จุด จากเดิม 1,181  จุด  โดยมองจุดสูงสุดครึ่งปีหลังที่เฉลี่ย 1,221 จุด ต่ำสุดที่เฉลี่ย 995 จุด
นอกจากนี้ ยังมีข้อแนะภาครัฐดำเนินการ ได้แก่ นโยบายด้านภาษี นโยบายด้านการศึกษา และนโยบายด้านแรงงาน  พร้อมแสดงความเห็นต่อคุณสมบัติที่เหมาะสมของรัฐมนตรีว่า ควรมีความรู้และการศึกษาสอดคล้องกับกระทรวงที่จะเข้ามาทำหน้าที่   รวมทั้งเคยมีประวัติการทำงานน่าเชื่อถือและประสบความสำเร็จ